
	Načelne primjedbe: Predlaže se preispitati i preciznije urediti odredbe članka 6. koje se odnose na utvrđivanje korisnika grobnog mjesta za grobove zatečene na grobljima tijekom uvođenja i uspostave evidencije. Potrebno je jasno definirati opseg obveze Upravitelja groblja te omogućiti korištenje svih raspoloživih vjerodostojnih isprava, službenih evidencija i drugih dokaza. Također je potrebno jasno propisati postupanje kada, unatoč poduzetim mjerama, nije moguće utvrditi korisnika grobnog mjesta.

Primjedbe na pojedine članke nacrta akta s obrazloženjem: 

Primjedbe na članak 6. Odluke o grobljima – utvrđivanje korisnika grobnog mjesta 

Predlaže se dopuniti i izmijeniti članak 6. na način da se omogući Upravitelju groblja da korisnika utvrđuje na temelju svih raspoloživih vjerodostojnih isptrava, službenih evidencija i drugih odgovarajućih dokaza kojima se može pouzdano utvrditi povezanost osobe s grobnim mjestom ili ukopanim osobama.

Vjenčani list, rodni list i javnobilježnički ovjerena izjava o srodstvu mogu biti dokazi u postupku radi utvrđivanja korisnika, ali ih ne treba propisati kao jedine moguće načine dokazivanja.

Upravitelj je dužan može poduzeti raspoložive mjere, ali ne može biti odgovoran za okolnosti koje objektivno ne može utvrditi ili riješiti. U slučaju kada korisnika nije moguće utvrditi niti nakon provedenog postupka, predlaže se jasna obveza sastavljanja zapisnika o poduzetim radnjama i utvrđenim okolnostima.

Obrazloženje: Predložena mjera osigurala bi pravnu sigurnost i provedivost odredbe u praksi uz realno razgraničenje obveza Upravitelja groblja. 


ANALIZA DOSTAVLJENOG MIŠLJENJA:

Analizom dostavljenog mišljenja utvrđuje se da su sve načelne primjedbe i primjedbe na članak 6. Odluke, kojima se traži dopuna članka na način da se omogući Upravitelju groblja da korisnika utvrđuje na temelju svih raspoloživih vjerodostojnih isprava, službenih evidencija i drugih odgovarajućih dokaza, kojima se može pouzdano utvrditi povezanost osobe s grobnim mjestom ili ukopanim osobama, opravdane te da je potrebno dodatno razraditi članak 6. Odluke u konačnoj verziji radi osiguravanja dokazivanja korisnika grobnih mjesta za zatečena grobna mjesta u trenutku preuzimanja groblja, grobnih mjesta i ukopanih osoba u grobovima na upravljanje, a radi osiguravanja ispunjenja načela učinkovitosti, ekonomičnosti, zakonitosti, razmjernosti (kao načelo zaštite prava stranke i javnog interesa), utvrđivanja materijalne istine (prije donošenja odluke moraju se točno utvrditi sve činjenice i okolnosti), slobodne ocjene (diskrecijska ocjena temeljem koje je tijelo ovlašteno odlučivati po slobodnoj ocjeni) te da Odluka koja se donosi mora biti u granicama dane ovlasti i njezina cilja.

Primjedbe dane na Odluku će biti ugrađene u konačni nacrt Odluke o grobljima.

